Unitat 3. EL CLIMA
1. L’atmosfera i els meteors
La Terra està envoltada per una capa de gasos que s’anomena  atmosfera.
Dins de l’atmosfera es produeixen el vent, la pluja, la neu, etc.
Aquest fenòmens s’anomenen meteors i la ciència que els estudia es diu meteorologia

1.1. Les parts de l’atmosfera
L’atmosfera la formen diversos gasos disposats en capes:
La troposfera és la capa que toca directament la Terra. Té entre 8 i 16 Km. L’estratosfera, és la segona capa, on es troba la capa d’ozó;* arriba fins als 50 km. Seguidament, trobem la mesosfera, fins als 85 km; la ionosfera, fins a 600 km, i, per últim, l’exosfera, fins als 5.000 km.

1.2. Els meteors
La troposfera és la capa on es produeix la pluja, la neu, el vent, etc.
Aquests fenòmens s’anomenen meteors. N’hi ha quatre grups:
Els meteors aeris, provocats per l’aire  com el vent.
Els meteors aquosos, provocats per l’aigua de la pluja, neu, núvols, boira,* pedra, gebrada* i rosada*.
Els meteors lluminosos, com l’arc de Sant Martí.
Els meteors elèctrics, com ara els llamps.

Vocabulari
capa d’ozó  És una capa d’un gas que filtra, és a dir, no deixa passar tots els rajos ultraviolats que vénen del Sol. Si aquesta capa no existís,
moltes plantes, animals i persones moririen, sobretot de càncer.
boira  És el fenomen que es produeix quan en l’aire que toca a terra hi ha tant vapor d’aigua que les coses no es veuen bé des d’una certa distància.
rosada  Gotetes molt petites d’aigua que es formen durant la nit quan hi ha humitat. Les podem veure sobre les plantes, els  objectes i el sòl.
gebrada  Glaç que es forma quan hi ha rosada i la temperatura baixa dels 0º.

ACTIVITATS
3.1. Què és l’atmosfera?

3.2. Com s’anomena la capa de l’atmosfera que toca la Terra?

3.3. A quina part de l’atmosfera es troba l’ozó? Per què és tan important la capa d’ozó?

3.4. Escriu el nom de quatre meteors.

3.5. Explica quina diferència hi ha entre la gebrada i la rosada.

3.6. Completa les frases amb les paraules següents: meteoròleg, meteorologia.
La ciència que estudia els meteors s’anomena ...................

Les persones que estudien els meteors s’anomenen .................... .

2. Temps i clima
El temps és l’estat de l’atmosfera en un moment determinat i en un lloc concret. És a dir, si avui, al lloc on vivim, fes vent, plogués i fes fred diríem que fa mal temps. Si això passés a la tardor o a l’hivern diríem que és normal. Però si això passés al més de juliol diríem que no és normal, perquè el clima del mes de juliol al nostre país és calorós i sec.
Per saber el clima d’un lloc concret s’han analitzat les temperatures i les pluges durant molt temps, com a mínim entre vint i trenta anys.
El clima és molt important perquè segons el clima poden viure unes plantes i animals o uns altres.
El clima també influeix molt en la vida de les persones.
ACTIVITATS
3.7. Observa la il·lustració de la font 4 del llibre. Quin fenomen natural és el causant de la situació que mostra la imatge?

3.8. Digues si les frases següents són correctes (C)
o incorrectes (I):
Avui fa molt bon clima per anar a la platja.
No vam poder anar a buscar bolets perquè feia mal temps.
El clima del pol Nord és molt fred.
Catalunya té un temps temperat, no fa ni molt fred ni molta calor.

3.9. Completa les frases següents amb les paraules temps o clima:
El ................................ es refereix a les condicions de vent, calor, pluja, etc.
en un dia i lloc concrets.
El ................................. es refereix a la temperatura (calor/fred)
i les precipitacions (pluja, neu…) que hi ha normalment en un lloc
o zona concrets.

3.10. Quan en un lloc no plou durant molt temps, sovint cal fer restriccions en el consum d’aigua. Saps què vol dir això?

3.11. A l’hivern, quin temps sol fer a la població on vius? I a la resta d’estacions?

3. Els elements del clima
Les temperatures i les precipitacions són els elements més importants que formen part d’un clima.

3.1.	Les temperatures
La temperatura en indica la calor de l’aire.
Es mesura en graus, per mitjà d’un termòmetre que ha d’estar situat a l’aire lliure i protegit del sol. És un termòmetre especial, que pot registrar les temperatures màximes i mínimes.
Un cop sabem la temperatura màxima i la mínima d’un dia, en podem saber la temperatura mitjana.
I a partir d’aquesta dada, podem esbrinar, per exemple, la temperatura mitjana del mes.
Per representar les temperatures se sol utilitzar un gràfic lineal.
La part horitzontal ens indica els mesos de l’any i la vertical ens indica la temperatura.
Una línia vermella ens indica la temperatura mitjana de cada mes.
A partir del gràfic de temperatures podem veure quins són els mesos més freís i els més calorosos,
així com l’oscil·lació tèrmica, és a dir, la diferència de temperatura
entre el mes més fred i el més calorós.

ACTIVITATS
3.12. Observa la font 6 per veure com es calculen les mitjanes de temperatura i fes les activitats següents:
a) Suposant que ahir la temperatura màxima hagués estat
de 25 ºC i la mínima de 15 ºC, quina hauria estat
la temperatura mitjana?
b) Suposant que en un mes de trenta dies 20 dies haguessin tingut una mitjana de 20 ºC i 10 dies de 18 ºC, quina hauria estat la mitjana del mes?

3.13. Observa el gràfic de temperatures d’Alger, de la pàgina 65 del llibre, i respon.
a) Digues què representa aquest gràfic.

b) Quants graus de diferència hi ha entre una línia i la següent?

3.2. Les precipitacions

La precipitació és la quantitat d’aigua que cau en un lloc, en forma de pluja, neu o calamarsa.
El pluviòmetre és un recipient on es recull i es mesura l’aigua de les precipitacions.
L’aigua del pluviòmetre es mesura en mm. Cada mil·límetre correspon a un litre d’aigua per metre quadrat.
Per saber quant ha plogut en un mes se sumen els mil·límetres que s’han recollit cada dia de pluja.

Per representar les precipitacions es fa en un gràfic de barres de color blau.
La línia horitzontal indica els mesos i la vertical indica els mil·límetres.
Si sabem llegir el gràfic de pluja, podrem veure quins són els mesos que plou més i els que plou menys, quines estacions són les més seques i quines les més humides, també podem saber el total de la pluja durant l’any.
Per saber-ho només ens caldrà sumar les precipitacions de tots els mesos. Si durant l’any plou més de 600 mm, es tracta d’un clima humit Si la suma no arriba als 600 mm, es tracta d’un clima sec

Per què plou?
El sol escalfa l’aigua dels rius, els llacs i els mars.
Una petita part d’aquesta aigua s’evapora, és a dir, es converteix en vapor d’aigua que queda en l’aire.
Quan l’aire carregat d’humitat es refreda,
el vapor d’aigua es condensa, és a dir, es torna altra vegada líquid i es formen gotetes molt petites: són el núvols.
Si es continua condensant, les gotetes s’ajunten fins a formar gotes més grosses i pesants que cauen en forma de pluja.
Perquè l’aire es refredi s’ha d’enlairar, ja que a les capes altes de la troposfera hi fa més fred.
L’aire pot pujar per tres motius:
a) Perquè topa amb una muntanya i el vent l’empeny.  Aleshores l’aire calent i humit s’ha d’enfilar, es refreda, es condensa i plou.
Són les pluges orogràfiques o de relleu
b) En llocs on fa molta calor, l’aire s’escalfa molt ràpidament, cada cop pesa menys i s’enlaira.
Si l’aire porta vapor d’aigua, quan s’ha enfilat es refreda,  es condensa i plou.
Són les pluges de convecció.
c) Quan xoquen dues masses d’aire, una de freda i l’altra més calenta i humida.
La massa freda pesa més i obliga la calenta i humida a enlairar-se. Aleshores es refreda, es condensa i plou.
Són les pluges frontals o ciclòniques

ACTIVITATS
3.14. Observa el gràfic de precipitacions de l'Alger, de la pàgina 66 del llibre, i respon: Quants mil·límetres de diferència hi ha entre una línia i la següent?

3.15. Què és un pluviòmetre?

3.16. Si el pluviòmetre té aigua fins a una alçada de 5 mm, quants litres de pluja per metre quadrat han caigut?

4. La representació del clima: el climograma

El clima d’una zona determinada del món se sol representar en un climograma.
Les temperatures es representen amb una línia vermella, i les pluges, amb un gràfic de barres blaves.
La línia horitzontal ens indica els mesos de l’any.
La vertical de la dreta, els graus de temperatura, i la vertical de l’esquerra, els mm de pluja.

ACTIVITATS
3.17. Com s’anomenen els gràfics que representen
el clima?

4. Els factors del clima
Hi ha llocs de la Terra on fa molta calor; a d’altres fa molt fred.
Les causes que expliquen aquestes diferències s’anomenen factors climàtics.
Els principals factors climàtics són els següents:
•	La latitud
•	La proximitat o llunyania del mar
•	L’altitud
•	El relleu
La latitud és la causa que més influeix en el clima.
Els rajos del sol arriben verticalment a la zona central de la Terra, entre els dos tròpics, per això és la zona del planeta on la temperatura és més alta.
Al contrari, als pols els rajos del sol hi arriben gairebé horitzontals, per això són les zones més fredes de la Terra.
Entre els tròpics i els cercles polars hi queden les zones temperades, on les temperatures no són tan extremament caloroses ni fredes.
La proximitat del mar
Els llocs situats a la costa tenen les temperatures més suaus, és a dir, hi fa menys fred a l’hivern i menys calor a l’estiu.
Això passa perquè l’aigua del mar s’escalfa i es refreda més a poc a poc que la superfície de la Terra, per tant, l’aire que hi ha damunt del mar també fa el mateix.
Gràcies a la brisa marina –l’aire que ve del mar–, a la costa els hiverns són menys freds i els estius menys calorosos que a l’interior dels continents.
L’altitud
L’aire és més fred a la part alta de la troposfera.
Per cada 160 metres que pugem, la temperatura baix 1º, per això fa més fred a dalt de les muntanyes  que a les planes.
El relleu
Sovint les serralades importants no deixen passar els vents freds o calents ni les pluges.
Per tant, influeixen tant en la temperatura, com en la humitat d’alguns indrets.

ACTIVITATS
3.18. Observa la font 20 del llibre i respon: Quins són els continents més càlids? I els més freds?

5. Els grans dominis climàtics
A la Terra hi ha tres grans zones climàtiques,
que vénen marcades per la latitud:
•	Zona càlida (hi fa calor tot l’any)
•	Zona temperada (hi fa fred o calor segons les estacions)
•	Zona freda (hi fa fred tot l’any)

6.1. La zona càlida
Els climes càlids estan situats entre els dos tròpics.
Tenen sempre una temperatura molt alta, hi fa molta calor.
Les precipitacions varien segons el clima.
El clima equatorial es troba a prop de l’equador.
Hi plou molt durant tot l’any.
El clima tropical es troba a prop dels tròpics.
Té una estació seca, sense pluges, i una altra d’humida amb pluges molt abundants.
El clima desèrtic també es troba a prop dels tròpics, en llocs on no plou gairebé gens.
En aquest clima, tot i que hi fa calor tot l’any, hi ha més oscil·lació tèrmica.

ACTIVITATS
319. Observa els climogrames de la pàgina 71 del llibre
i fes les activitats següents:
a) Relaciona els climes amb el nom dels climogrames:
Clima equatorial		Txad
Clima tropical			Brasil
Clima desèrtic			Veneçuela

b) Segons aquests climogrames:
•	A quin país plou més?

•	A quin país hi ha més oscil·lació tèrmica?

•	Quina és la principal diferència entre el clima de Veneçuela i el del Brasil?

5.2. La zona temperada
La zona temperada es troba entre els tròpics i els cercles polars.
Si observes el planisferi de les zones climàtiques, veuràs que a l’hemisferi nord hi ha molts continents, mentre que al sud hi ha més oceans.
Els climes de la zona temperada tenen molt marcades les quatre estacions: hivern, primavera, estiu i tardor.
Les estacions són oposades en els dos hemisferis. Quan a l’hemisferi nord és estiu, al sud és hivern.
Els climes temperats són els que més han facilitat la vida als humans.
Clima mediterrani Es dóna al voltant de la mar Mediterrània.
Els estius són calorosos i secs, quasi no plou. Els hiverns són suaus, no fa gaire fred.
La tardor és l’estació  més plujosa.
Clima oceànic  Es dóna a prop dels oceans.
Els estius són frescos i els hiverns, suaus.
Hi plou força durant tot l’any.
Clima continental  Es dóna a l’interior dels continents,
on no arriba la influència del mar.
Els estius són calorosos i plujosos; els hiverns, freds, i no hi plou tant.
Hi ha molta oscil·lació tèrmica.

ACTIVITATS
320. Observa els  climogrames de la pàgina 72 del llibre
i fes aquestes activitats:
a) Dels conceptes següents, copia els que creus que corresponen
als climes temperats:
pluges suficients, temperatures molt altes tot l’any, no hi plou gens, hi ha les quatre estacions, temperatures moderades.
b) Relaciona el clima que correspon a cada ciutat segons els climogrames.
BARCELONA		CONTINENTAL
RÚSSIA		OCEÀNIC
FRANÇA		MEDITERRANI
c) On plou més al llarg de l’any, a Bordeus o a Moscou?

d) En quina d’aquestes tres ciutats creus que el clima fa més fàcil la vida de les persones?

5.3. La zona freda
A les zones polars, l’hivern dura vuit o nou mesos i l’estiu és molt curt i fred.
A l’hivern les temperatures poden arribar a 30º sota zero i durant tres mesos és sempre de nit.
A les zones polars, hi ha poques precipitacions i són de neu.
Fa tan fred que el terra i el mar es gelen.
El clima polar afecta més el sud del cercle polar, ja que al nord dels  continents europeu, americà i asiàtic també hi podem trobar aquest clima.

ACTIVITATS
3.21. Respon les preguntes següents referides al climograma de Sibèria
de la pàgina 73:
a) Per què podem dir que aquest climograma pertany a un clima fred? (Fixa’t en les temperatures màxima i mínima i en la pluja.)

b) Suma la pluja que cau durant l’any a Txokundakh. Fes el mateix mirant el climograma de Barcelona. Quina diferència hi ha?

3.22. Observa els climogrames dels climes càlids i explica per què en els climes càlids no hi ha les quatre estacions.

3.23. Com s’anomenen les quatre estacions que hi ha en els climes temperats?

3.24. Respon les preguntes següents:
a) Quins climes podem trobar en la zona temperada?

b) A quin clima de la zona temperada plou més?

c) Quin clima temperat té més oscil·lació tèrmica?

d) Per la vida dels humans quina zona climàtica és millor? La càlida, la freda o la temperada?